Main mal: ils pegiurativs

Da Kuno Widmer, Institut dal DRG

Atgnamain fissi meglier d’entschaiver cun insatge positiv, ma la chaussa en questiun è cumbinada cun il “suffix pegiorativ/pigiurativ” tenor las grammaticas da G. P. Ganzoni e dad A. Spescha. I sa tracta dal substantiv derivà d’in tschep verbal che la grammatica ladina exemplifitgescha cun baderlöz , chantöz, cuschinöz, cusöz, giuvöz, güvlöz, sunöz, quella sursilvana cun paterlem, sevilem, puplem, pluschignem. Ch’il suffix da quests pleds haja betg sulettamain il senn pegiurativ, preciseschan las duas ovras, ed auters manegian insumma ch’il tif pegiurativ saja gia cuntegnì en il verb sez, en lamentar/lamantar che dat lamentem/lamantöz, en stuschar/stumplar che dat stuschem/stumplöz. Igl è in fatg che derivats sco baghegiem e fabrichöz inditgeschan bunamain adina acziuns negativas u malempernaivlas, entant che lur pleds da basa, damai baghegiar e fabrichar san esser neutrals u schizunt positivs.
Questa dumonda savens discutada duai betg interessar nus en quest lieu, pli interessanta è l’identificaziun d’intginas tendenzas che sa mussan en l’actual linguatg da gasetta. Tar quel tutga oramai il RG che recurra tant al tip ladin sco a quel sursilvan, adattond omaduas furmas a ses sistem fonetic. Uschia modifitgescha il linguatg da scrittira il lamentem sursilvan tar lamentim ed il lamantöz ladin tar lamentiez, per citar in pled fitg frequent en gasetta e periodica. Il Pledari grond dat per la noziun “Geschwätz” baterliez sper baterlim, tschantscherlim, bagliaffim, talachim splegond uschia in entir ventagl da sinonims. Valitond las duas finiziuns èsi da retegnair che –im è ina furma istorica che reflectescha in stadi pli vegl dal sursilvan, e che quest idiom applitgava antruras medemamain il suffix –iez per derivar substantivs sco per exempel il tuchiez. ll –z final sa cunfa sco sun giz insaco cun la lavur pegiurativa dal suffix, il –im perencunter tuna pli miaivel cun ses consonant nasal, sa differenziescha mo minimalmain dal –in diminutiv (charin, larmin) e para perquai main adattà sco suffix pegiurativ.
Il confrunt dals idioms principals mussa pulitas differenzas tranter sursilvan e ladi, siond ch’il prim ha sviluppà pliras modas da modifitgar ed amplifitgar il nunverbal pegiurativ, las qualas èn pauc stadas usitadas u gnanc pussaivlas en ladin.
1. La reflexivitad. Il ludem mida giu cun il seludem “Prahlerei”, il mudergem cun il semudergem “Plackerei”, il fultschem e stuschem cun il sefultschem e sestuschem “Gedränge”. Quest diever cuntinuescha la stretga colliaziun da la particla reflexiva cun il verb en seludar, semudergiar, sefultschar, sestuschar, e stat a pèr cun la semudergiada euv. Sch’in verb e sulettamain reflexiv, lura vala quai natiralmain era per ses derivat, uschè tar secattinar cun il secattinem.
2. Il plural. D’in mantun plurals sa servan las Punts nr. 55 dal 1998 per tematisar la furia da Nadal; Rauba tonta bial’e custeivla/bia fittems e pauc nizeivla. /Siglentems e sparunems/murmignems e lamantems. Quest diever conferma l’appartegnientscha dals derivats sin –em a la spezia dals substantivs.
3. L’adverb dal lieu. Succedind al substantiv precisescha u rinforza el la direcziun d’in moviment: il trottem si e giu, il zappitschem vi e neu, il sigliem entuorn ed il semischedem en. Quest diever maina il substantiv puspè anavos tar il verb sco pled da partenza e nizzegia las pussaivladads dal tudestg che tschenta sper “herumspringen, springt herum” il substantiv “Herumspringerei”, sper “sich einmischen, mischt sich ein” il substantiv “Einmischung”.